Patricia de Lille bly Kaapse burgemeesterPatricia de Lille. (Foto: Patricia de Lille / Facebook) Patricia de Lille hou haar pos en die Moederstad behou haar burgemeester nadat die twee DA-raadslede wat ŉ mosie van wantroue in De Lille voorgestel het, hul mosie teruggetrek het. Dit is ŉ enorme oorwinning vir De Lille en bied die DA die geleentheid om die moddergooiery wat die party en die regering van Kaapstad die afgelope agt maande ontsier het, opsy te skuif en ŉ eensgesinde veldtog vir aanstaande jaar se verkiesing te voer. Die burgemeester en die DA sou vanmiddag ŉ nuuskonferensie hou om te verduidelik wat die jongste kinkel is in ŉ politieke sepie wat Kapenaars nou al maande lank amuseer en frustreer. Dit wil in hierdie stadium voorkom asof daar ŉ verskeidenheid faktore was wat ŉ rol in die jongste ooreenkoms gespeel het, maar dat baie daarvan nie maklik amptelik erken sal word nie. Eerstens, en as mees direkte oorsaak, wil aanduidings dit hê dat die federale dagbestuur van die DA nie die vereiste instemming gegee het dat die DA-raadslede ŉ mosie van wantroue in De Lille kon instel nie. Die federale leierskap van die DA het hierdie week meer as een keer vergader om die party uit die pekel te probeer kry, en was kennelik verdeeld oor die kwessie. Mmusi Maimane, leier van die DA (Foto: Twitter via ANA) Tweedens het die DA-leier, Mmusi Maimane, se belofte van twee weke gelede om self in te gryp en ŉ politieke ooreenkoms te bewerkstellig, kennelik vrugte afgewerp. Van die oomblik dat hy daardie belofte gemaak het, was De Lille in ŉ veel sterker posisie, want enige mosie van wantroue sou van Maimane ŉ leuenaar maak en baie politieke kapitaal verspil. Die vreemde ding was dat De Lille se teenstanders in die stadsraad nie daardie strategiese punt ingesien het nie, en in hul oorywerigheid hulle misreken het. Wat die DA uit die ooreenkoms kry, is twee dinge. Eerstens sal hulle nou as verenigde front vorentoe gaan in die verkiesing, sonder die voortdurende gekyf wat hul Kaapse ondersteuners vervreem en in die verleentheid stel, soos onlangse meningspeilings (openbaar en intern) duidelik aangetoon het. As hulle die vrede kan bewaar, kan die DA die Wes-Kaap op ŉ drafstap behou en fokus op groei in ander dele van die land. Tweedens het die DA, na verneem word, besluit om die dissiplinêre proses teen De Lille van voor af te begin en vir die publiek oop te stel. Dit skep uiteindelik vir die DA die geleentheid om ŉ bietjie morele grond te herwin – en dis in elk geval waarop De Lille van die begin af herhaaldelik aangedring het, so dis ŉ wen alkant toe. Die uitdaging wat vir die DA oorbly is wat om te maak met die gevolge van die hele debakel, en wat om daaruit te leer. Eerstens behoort die uitspraak van die Wes-Kaapse hooggeregshof vir die DA te leer om by die letter van die wet (ook wat interne regulasies betref) te bly, en die oppergesag van die reg te respekteer, onder alle omstandighede. ‘n Foto van die DA se federale kongres by die skouterrein in Pretoria-Wes (Foto: ANA/Brenda Masilela) Tweedens (en hierna het Maimane verwys in sterk bewoorde toesprake op die DA se provinsiale kongresse in Kaapstad en Bloemfontein verlede jaar, maar min mense het geluister) sal die DA iets moet doen om meer manierlike wyses te vind om interne geskille te besleg. Die onderlinge bitsigheid en gebrek aan ordentlikheid is baie onaantreklik vir kiesers. Derdens het sommige senior DA-lede uiters ernstige bewerings teen De Lille gemaak die afgelope paar maande. Sommige hiervan, byvoorbeeld die verspreiding van lasterlike vervalsings onder die naam van die ouditeur-generaal, is reeds as leuens uitgewys. Ander kwessies hang nog in die lug. Gaan daar stappe kom teen diegene wat leuens, laster of voortydige veroordeling verkondig het? Van hierdie mense is in belangrike leiersposisies. Gaan hulle verantwoordbaar gehou word? Laastens is daar die vraag wat gaan word van sommige van De Lille se mees uitgesproke kritici in die DA se Kaapse stadsraadskoukus, spesifiek die burgemeesterskomiteelid vir veiligheid, raadslid JP Smith. Daar is spekulasie dat Smith, ŉ vaardige en gerespekteerde politikus wat dalk sy afkeer in De Lille die oorhand laat kry het, verskuif kan word na die Wes-Kaapse wetgewer om die vakature te vul wat gelaat is deur die bedanking van Lennit Max. Intussen sal Suid-Afrikaners oorgehaal sit om te sien of die DA se twee ystervroue, Helen Zille en De Lille, weer as karperde deur die DA ingespan sal word vir aanstaande jaar se verkiesing, nadat hulle so lank in onguns was.